Jørn Pedersen (S), 2004-04-15:
Det her er jo et forfærdelig godt formål, det må man sige.
Det tror jeg alle i Folketinget kan være enige om.
Men som jeg antydede i mine spørgsmål til Venstres ordfører, må jeg nok sige, at et sted, hvor man burde gå frem med syvmileskridt, snegler man sig faktisk af sted.
For det er jo ikke en reel tagen fat på et problem, som er ganske glimrende beskrevet i lovforslaget.
Det er der ikke noget i vejen med; det er meget fint beskrevet.
Det er bare sådan, at de midler, man afsætter til det, er meget, meget lidt ambitiøse for nu at sige det på jysk.
Man kunne jo have grebet det her an på andre måder.
Nu var Venstres ordfører så venlig at sige, at Socialdemokraterne ingen ideer har.
Der vil jeg bede ham om, når han nu får god tid senere i aften, at sætte sig ned og læse det forslag, vi har dels til sidste års finanslov, dels vores jobplan, hvor vi decideret peger på, at der er behov for at bygge mere til ældre mennesker.
Man kunne faktisk i den forbindelse slå to fluer med ét smæk.
Man kunne få bygget noget, og man kunne få nogle mennesker i beskæftigelse.
Jeg har forstået, at det ellers er noget, regeringen er meget optaget af, men ikke når det gælder det her område.
Jeg vil godt sige, at det er fornuftigt at tage fat på det.
Det er yderst fornuftigt, men vi synes bare, at man godt kunne have taget lidt mere fat, for hvis vi nu kigger på virkelighedens verden, hvor mange år skal der så gå,
før alle kommuner har fået bare én bolig?
Jeg ved ikke, om man kan stille spørgsmålet og få en udregning på det.
Det kan nok godt lade sig gøre.
Nu kender vi selvfølgelig ikke den kommunale strukturs fremtid helt nøjagtigt i øjeblikket, men i et af høringssvarene er der jo nogle, der har regnet på, at hvis det er 40 om året, vil det vare ca. 7 år, før der i den nuværende struktur er bare én bolig i hver kommune.
Sandheden er jo: Hvor kommer pengene fra?
Det var jo dem, man ikke fik brugt på ældrechecken.
Det er de penge, man har fundet.
Det er ikke nogen nye penge, man går ud og finder.
Selve sagen er også en tilståelsessag, for der står jo lige præcis, at den 30. april sidste år fandt man ud af, at der var nogle penge, der ikke var brugt til ældrechecken, og dem bruger man så til gruppen, og det skal man ikke klandres for, og så får man de der 37 mio. kr., der er til at gøre godt med.
Men sandheden er jo, at man går ud fra facit, og så laver man regnestykket.
Det synes jeg ikke er særlig prangende.
Vi vil gerne støtte det her.
Men jeg vil også godt sige, at jeg virkelig håber, at vi når frem til en situation, hvor det meget veldokumenterende behov er noget, vi også forsøger at løse på lidt større og lidt længere sigt, for det er der faktisk behov for.
Jeg kan godt forstå, når Venstres ordfører ikke vil byde på, hvor mange han tror der kunne være interesseret i det her, for jeg tror faktisk, at det er et temmelig højt tal.
Jeg har gentagne gange fra den her talerstol sagt - hr. Søren
Gade kan slå efter i Folketingets forhandlinger - at et af de helt store problemer, vi får omkring fremtidens ældre, er, at der vil blive kæmpestore boligbehov, som vi ikke med den nuværende boligmasse kan tilgodese.
Så det er en fælles opgave, som jeg håber at man vil være mere ambitiøs omkring, når nu fremtiden kommer og vi skal diskutere det i et lidt bredere perspektiv og ikke kun med den sneglefart, man starter med i dag.